Halfdan Bryn

**Halfdan Bryn** (født 20. mai 1864 i Trondheim, død 5. mars 1933 samme sted) var en norsk lege og antropolog. Han var president for Den norske lægeforening 1921–1922 og preses for Det Kongelige Norske Videnskabers Selskab 1926–1933. I ettertid er han særlig kjent for sine studier av nordmenns fysiognomi, sammenheng mellom det ytre utseende og de indre kvaliteter.
Han hadde en langvarig og omfattende korrespondanse med den tyske rasebiologen Hans F. K. Günther.

## Lege

Etter examen artium 1882 ble han cand.med. i 1889, og praktiserte i USA ett år, før han returnerte til Trondheim for å bli militærlege. Han ble medlem av Det Kongelige Norske Videnskabers Selskab 1892. Hans studier av rekruttene ledet til bokutgivelse i 1914 og Kongens fortjenestmedalje i 1917.  I 1921 hevdet han at «… folk fra Tydal stammet fra Cro Magnon…». Han var president i Den norske lægeforening 1921–1922, og ble innvalgt i Det Norske Videnskaps-Akademi i 1923.  Han praktiserte som lege i Trondheim 1911–1924.

Helseproblemer gjorde at Bryn trakk seg fra militæret i 1924, samt at kun første delen av hans hovedverk ble utgitt i 1925. Fra 1926 til sin død i 1933 var han preses i Det Kongelige Norske Videnskabers Selskab. Han ble utnevnt til æresdoktor ved Uppsala universitet i 1927. Sammen med Kristian Emil Schreiner utgav han i 1929 en antropologisk studie av samene.

## Politiker
Han var medlem av Trondhjem bystyre 1898–1914 og medlem av formannskapet 1905–1911, og representerte partiet Venstre.

## Hageby-bevegelsen
I 1921 ga Aschehoug forlag ut boken *Havebyer og jordbruksbyer i Norge*, med Ebenezer Howard og Halfdan Bryn oppført som forfattere. Howard, som var den engelske hageby-bevegelsens fremste ideolog, har skrevet et langt forord (15 sider) til boken. Forordet er datert *Skåtøy, sommeren 1920*. Hoveddelen av boken er det imidlertid Bryn som har forfattet. Boken taler varmt for at det må anlegges flere hagebyer i Norge.

## Ordener og utmerkelser
1917: Kongens fortjenstmedalje i sølv

1927: Æresdoktor ved Uppsala universitet

## Privatarkiv 1915-1933
Halfdan Bryns privatarkiv for årene 1915-1933 befinner seg på NTNU Universitetsbiblioteket Gunnerusbiblioteket. Det inneholder hans manuskripter og korrespondanse.

## Bibliografi
*Anthropologiske undersøkelser. I. Trøndelagens rekruteringsevne*, 1914

*Bidrag til belysning av det norske folks anthropologi i begyndelsen av det 20de aarhundre*, Kristiania 1918

*Møre fylkes antropologi*, Kristiania 1920

*Anthropologia nidarosiensis.En propotions- og korrelasjonsundersøkelse av den trønderske befolkning*, Grøndahl & Søns Boktrykkeri, Kristiania 1920

*Selbu og Tydalen: en antropologisk undersøkelse av mænd, kvinner og barn i to norske indlandsbygder*, Kristiania 1921

*Troms fylkes antropologi*, Kristiania 1922

*De indfødte på Borneo. Carl Lumholtz’ materiale antropologisk bearbeidet*, Kristiania 1924

*Anthropologia Norwegia, 1. Det østenfjeldske Norges antropologi*, Oslo 1925
 
*Menneskerasene og deres utviklingshistorie*, Det norske studentersamfunds folkeskrifter nr 12, Olaf Norli Oslo 1925

*Über die Augentypen in Norwegen und ihre vererbungsverhältnisse*, Oslo 1927

*Der nordische Mensch: die Merkmale der nordischen Rasse mit besonderer Berücksichtigung der rassischen Verhältnisse Norwegens*, Lehmann verlag, 1929

*Norske folketyper: en antropometrisk-somatologisk typeundersøkelse av det norske folk*, Oslo 1934

**I samarbeid med andre:**

*Havebyer og jordbruksbyer i Norge*, medforfatter Ebenezer Howard, Aschehoug forlag, Kristiania 1921
 
*Die Somatologie der Norweger: nach Untersuchungen an Rekruten*, medforfatter K. E. Schreiner, Oslo 1929

## Referanser


## Eksterne lenker
*Halfdan Bryns privatarkiv 1915-1933 finnes ved NTNU Universitetsbiblioteket 
*Halfdan Bryns korrespondanse digitalisert - Artikkel om Halfdan Bryns korrespondanse av Ingunn Østgaard, NTNU Universitetsbiblioteket
* Holck, Per: Halfdan Bryn i ''Norsk biografisk leksikon''